Diari Oficial de la Generalitat Valenciana


Sumari del DOGV 4153, del 21-12-2001 (2001/12496)

DECRET 192/2001, de 18 de desembre, del Govern Valencià, pel qual es modifiquen determinats preceptes del Decret 155/98, de 29 de setembre, del Govern Valencià, pel qual s'aprova el Reglament de Màquines recreatives i d'Atzar.
----------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2001/12/18/192/dof/vci/html**

### Dades del document

Número de DOGV
:   4153

Data del DOGV
:   21-12-2001

Secció del DOGV
:   I. DISPOSICIONS GENERALS

Número del document
:   2001/12994


Data del document
:   18-12-2001

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * reglamentació comercial
    * legislació
    * joc d'atzar
    * joc automàtic
    * establiment de jocs

DECRET 192/2001, de 18 de desembre, del Govern Valencià, pel qual es modifiquen determinats preceptes del Decret 155/98, de 29 de setembre, del Govern Valencià, pel qual s'aprova el Reglament de Màquines recreatives i d'Atzar. [2001/12188]
  
El temps transcorregut des de l'entrada en vigor del Decret 155/98, de 29 de setembre, del Govern Valencià, pel qual s'aprova el Reglament de Màquines recreatives i d'Atzar, ha demostrat que la redacció que fa de determinats preceptes no reflecteix la realitat tècnica existent en el mercat, encara que del text de la Llei del Joc de la Comunitat Valenciana es desprenguera la seua regulació i així ha succeït amb la utilització d'aparells informàtics per a jugar en locals públics.
  
D'altra banda, la gestió administrativa en matèria de màquines recreatives i d'atzar ha demostrat que diversos articles del text modificat, necessitaven de concreció a fi de no entrebancar la tramitació de les sol·licituds presentades per a la seua autorització, així com aconsellen que aquestes es formulen en models normalitzats que faciliten l'adopció de resolucions en el menor temps possible.
  
Igualment, s'ha de tenir en compte que la promulgació de la Llei 46/98, de 17 de desembre, sobre la introducció de l'euro, que desplega els Reglaments Comunitari número 1103/97 i 974/98, obligava a l'adequació de les màquines recreatives i d'atzar a aquesta moneda, el que va originar l'acord de la Conferència Sectorial de Joc de 5 de maig de 1999, en el qual es fixa el preu màxim de la partida en les màquines recreatives tipus B, les monedes acceptades per a ser utilitzades en aquestes, així com el preu màxim que puguen concedir, que haurà de ser expressat en múltiples del preu de la partida i no referits a unitats monetàries.
  
Per tot això, amb l'informe previ de la Comissió del Joc de la Comunitat Valenciana, a proposta del conseller d'Economia, Hisenda i Ocupació, d'acord amb el Consell Jurídic Consultiu de la Comunitat Valenciana, i amb la deliberació prèvia del Govern Valencià en la reunió del dia 18 de desembre de 2001,
  
DECRETE
  
Article únic
  
Es modifiquen els articles 2, 4, 5, 8, 9, 15, 19, 21, 25, 26, 27, 29, 30, 31, 32, 33, 34, 35 y 43, i les disposicions addicionals primera i cinquena del Reglament aprovat per Decret155/98, de 29 de setembre, del Govern Valencià, que queden redactats de la manera següent.:
  
«Article 2. Exclusions
  
Queden expressament excloses d'aquest reglament:
  
a) Les màquines expenedores, entenent per tals les que es limiten a efectuar mecànicament vendes de productes sempre que el valor dels diners dipositats corresponga al valor normal dels productes que es lliuren i que estiguen determinats els articles que s'obtenen en cada acció i el mecanisme no constituïsca o es preste a admetre qualsevol tipus d'aposta, combinació aleatòria o joc d'atzar. Les de servei de canvi de moneda en queden excloses.
  
b) Les màquines tocadiscos i videodiscos accionades per monedes.
  
c) Les màquines o aparells de naturalesa estrictament manual o mecànica, de competència pura o esportiva entre dos o més jugadors, encara que el seu ús requerisca la introducció de monedes i compten amb elements electrònics que no tinguen influència decisiva per al desenvolupament del joc.
  
d) Les màquines o aparells recreatius d'ús infantil que permeten a l'usuari un entreteniment consistent en la imitació del trot d'un cavall, del vol d'un avió o moviments similars.
  
Article 4. Màquines de tipus «A» o purament recreatives
  
1. Són màquines de tipus «A» o purament recreatives totes aquelles que no ofereixen a l'usuari cap benefici econòmic directe o indirecte.
  
2. S'inclouran també en aquest grup de màquines de tipus «A» les de mer passatemps o esbargiment que es limiten a concedir a l'usuari un temps d'ús o de joc a canvi del preu de la partida, sense que puguen concedir cap tipus de premi en metàl·lic o en espècies i les que oferisquen com únic al·licient addicional i per causa de l'habilitat del jugador la possibilitat de continuar jugant pel mateix import inicial en forma de prolongació de la mateixa partida o d'un altra addicional, que en cap cas podrà ser canviada per diners.
  
Es consideraran en aquest grup de màquines els aparells informàtics que permeten, a canvi d'un preu per un determinat temps d'ús, la pràctica de jocs recreatius en locals de pública concurrència. La pràctica d'aquests jocs sols es podrà desenvolupar mitjançant sistemes de connexió individuals i/o xarxes degudament autoritzades.
  
3. No es podran homologar ni inscriure en el Registre les màquines la utilització de les quals implique l'ús d'imatges o la realització o exhibició d'activitats que de qualsevol manera puguen ferir la sensibilitat o perjudicar la formació de la infància i la joventut.
  
Tampoc es podran homologar les màquines que transmeten missatges contraris als drets reconeguts en la Constitució espanyola i en l'Estatut d'Autonomia de la Comunitat Valenciana i, en especial, els que continguen elements racistes, sexistes, pornogràfics o que facen apologia de la violència, així com les màquines la utilització de les quals implique l'ús d'imatges o la realització d'activitats pròpies de locals no autoritzats per a menors.
  
4. No es podrà realitzar cap modificació del joc homologat sense l'autorització prèvia de la Conselleria d'Economia, Hisenda i Ocupació.
  
La substitució dels jocs homologats s'haurà de comunicar prèviament a la Conselleria d'Economia, Hisenda i Ocupació.
  
Article 5. Màquines de tipus B o recreatives amb premi
  
1. Són màquines de tipus «B» o recreatives amb premi aquelles que, a canvi del preu de la partida o jugada, concedeixen a l'usuari un temps d'ús o de joc i, eventualment un premi el valor del qual no podrà excedir de mil vegades el fixat com a preu màxim de la partida.
  
2. Per a ser homologades i inscrites en el Registre corresponent com a màquines de tipus «B» hauran de complir els requisits següents:
  
a) El preu de cada jugada o partida serà de 5 pessetes o de quantitats múltiples d'aquest import amb un màxim de 25 pessetes.
  
b) El premi màxim que les màquines poden lliurar serà de quatre-centes vegades el preu màxim, sense perjudici del premi previst en l'apartat 3.e) i f) d'aquest article, per al supòsit de partides simultànies. El programa de joc no podrà provocar cap tipus de seqüència de joc o relació sistemàtica i predeterminat el resultat del qual siga l'obtenció d'un premi la quantitat del qual siga superior al màxim establit.
  
c) Cada màquina estarà programada i explotada de forma que torne en tot cicle de vint mil partides consecutives, un percentatge de premis que mai serà inferior al 75% del valor de les partides efectuades. No obstant això, en cada cinc mil partides d'una sèrie, el percentatge de devolució de premis no podrà ser inferior al 40% del valor de les apostes realitzades en aquestes partides.
  
S'entén per cicle el conjunt de partides consecutives i correlatives que el programa de joc ha d'establir per a pagar el percentatge de devolució de premis.
  
d) Les memòries electròniques de la màquina que determinen el joc i el pla de guanys hauran de fer impossible la seua alteració o manipulació.
  
e) Les màquines incorporaran una font d'alimentació d'energia autònoma que preservarà la memòria en cas de desconnexió o interrupció del corrent elèctric, de tal forma que quan es reinicie l'activitat de la maquina, el programa partisca de la posició en què es trobava en el moment d'interrupció, incloent-hi totes les seqüències de joc realitzades.
  
f) Totes mes màquines hauran de disposar d'un mecanisme d'expulsió automàtica dels premis a l'exterior, sense necessitat de cap acció per part del jugador. Els premis han de consistir necessàriament en moneda metàl·lica de curs legal lliurada per la màquina.
  
g) Hauran de disposar d'un mecanisme de bloqueig que impedisca introduir-hi monedes quan el dipòsit de pagaments no dispose de monedes suficients per a efectuar, si és el cas, el pagament dels premis programats.
  
h) Disposaran d'un tauler frontal en el qual constaran amb claredat, en qualsevol dels idiomes oficials determinats en l'Estatut d'Autonomia de la Comunitat Valenciana, les regles del joc, el percentatge legal que es torna en premis i el que, si és el cas, torne la màquina, la descripció de les combinacions guanyadores i l'import del premi corresponent a cadascuna d'elles.
  
Igualment, constarà amb claredat i de forma visible que el seu ús pot produir ludopatia i que queda prohibit als menors de 18 anys d'edat.
  
i) Hauran de dur incorporat un comptador de crèdits que no admetrà una acumulació superior a l'equivalent de vint partides.
  
j) Disposaran d'un dispositiu que impedisca realitzar més de 120 partides en deu minuts, sent la duració mitjana de la partida de 5 segons.
  
k) No podran tenir instal·lat cap tipus de dispositius sonors l'objectiu dels quals siga actuar com a reclam o atraure l'atenció dels concurrents quan la màquina no es trobe en funcionament.
  
l) Per a iniciar la partida es requerirà que el jugador accione el polsador o palanca de posada en marxa. Transcorreguts cinc segons sense fer-ho, la màquina haurà de funcionar automàticament.
  
m) Hauran d'incorporar, a més, els dispositius de seguretat previstos en l'apartat 3 de l'article 8.
  
3. Amb caràcter opcional les màquines de tipus «B» podran estar dotades dels mecanismes o de les característiques següents que hauran de constar en el Registre d'Inscripció corresponent, en el tauler frontal de la màquina, i en la seua documentació acreditativa:
  
a) Els que permeten al jugador practicar el doble o res o altres anàlegs sempre que el programa de joc garantisca el percentatge fixat en l'article 2.c del present article i que el premi màxim no puga superar les quatre-centes vegades el preu màxim de la partida simple i sis-centes vegades el preu màxim de la partida en les partides simultànies previstes en l'apartat 3.e d'aquest article.
  
b) Moneders aptes per a admetre monedes o bitllets de valor no superior en 40 vegades al preu màxim autoritzat per partida i tornar els diners restants o, a voluntat del jugador, acumular-lo per a partides posteriors amb el màxim previst en l'apartat 2.i) del present article.
  
c) Un comptador addicional de reserva de monedes introduïdes no destinades a joc, l'import de les quals podrà ser recuperat en qualsevol moment, i que permeta passar les acumulades al comptador de crèdits de partides, una vegada que aquests arriben a zero i sempre per l'acció voluntària del jugador, sense que la màquina puga destinar a aquest comptador addicional de reserva les quantitats obtingudes com a premi.
  
d) Un marcador de premis on vagen acumulant-se els premis obtinguts, aquest marcador haurà de quedar limitat al premi màxim autoritzat, i es procedirà a la devolució immediata del premi i sense cap acció per part del jugador quan s'arribe a aquesta quantitat. En cap moment aquesta quantitat es podrà acumular al comptador de crèdits, ni a l'addicional de reserva i es podrà cobrar pel jugador a voluntat seua.
  
e) Els que permeten la realització simultània de dues partides. En aquest supòsit el premi màxim que s'obtindrà serà sis-cents vegades el preu màxim de la partida.
  
Als efectes establits en l'apartat 2.j) del present article, la realització de dues partides simultànies es comptabilitzarà com si es tractara d'una partida simple.
  
f) Les que permeten atorgar un premi de fins a mil vegades el preu màxim de la partida.
  
Article 8. Màquines de tipus C o d'atzar.
  
1. Són màquines de tipus «C» o d'atzar aquelles que a canvi del preu de la partida o jugada poden oferir un premi de fins a cinc mil vegades el valor de la partida.
  
2. Per a ser homologades i inscrites en el Registre corresponent com a màquines de tipus «C» hauran de complir els requisits següents:
  
a) El valor màxim unitari de la jugada o partida serà de mil pessetes. Podrà autoritzar-se per l'administració competent la utilització de fitxes homologades per a cada local de joc que substituïsquen les monedes de curs legal.
  
b) El premi o guany de major valor que la màquina puga lliurar al jugador serà l'equivalent a l'import de 250 vegades el valor de l'aposta. No obstant això, podran ser autoritzades màquines d'aquest tipus que compten amb un mecanisme que permeta l'acumulació d'un percentatge d'allò apostat per a constituir «borses» o premis especials; aquestes «borses» o premis especials s'obtindran mitjançant una combinació específica i no podran excedir del valor equivalent a multiplicar per 5.000 l'import de l'aposta.
  
c) Quan haja sigut autoritzada, d'acord amb el que disposa l'apartat 2. a) anterior, la utilització de fitxes homologades per a les màquines de joc, els premis podran ser lliurats d'aquesta manera, que seran canviables per diners de curs legal en el mateix local.
  
d) El mecanisme de la màquina haurà d'estar calculat de tal forma que torne als jugadors, durant la sèrie estadística de jugades que resulte de la totalitat de combinacions possibles, un percentatge de premis no inferior al 80 per 100 del valor de les apostes efectuades.
  
e) La duració mínima de la partida serà de 2,5 segons.
  
f) Hauran de disposar del mecanisme d'expulsió automàtica dels premis a què es refereix l'article 5.2.f) de la present norma.
  
g) Hauran de disposar d'un tauler frontal amb les condicions establides en l'article 5.2.h) de la present norma.
  
h) Llevat d'autorització expressa en contrari hauran de disposar de dos contenidors interns de monedes. Un serà el dipòsit de reserves de pagaments, que tindrà com a destinació retenir les monedes per a de forma automàtica procedir al pagament dels premis corresponents, i l'altre per al dipòsit dels guanys.
  
i) Disposaran d'un mecanisme avisador lluminós o acústic situat en la part superior de la màquina, que entrarà automàticament en funcionament quan la màquina siga oberta per a efectuar-hi reparacions momentànies, emplenament de dipòsit o per qualsevol altra circumstància.
  
j) Tindran un indicador lluminós que la moneda dipositada ha sigut acceptada per la màquina.
  
k) Hauran de dur incorporats els comptadors referits en l'article 5.2.i) d'aquest Reglament, sense que siga preceptiva la seua instal·lació quan l'establiment dispose d'un sistema informàtic central, autoritzat per l'administració competent i connectat a les màquines on queden registrades totes les operacions que aquells dispositius i comptadors realitzen.
  
l) Disposaran d'un mecanisme avisador lluminós o acústic que permeta al jugador cridar l'atenció del personal al servei de la sala.
  
m) Les màquines que proporcionen algun premi l'import del qual haja de ser pagat manualment hauran de disposar d'un avisador lluminós o acústic que es pose en funcionament automàticament quan el jugador obtinga aquest premi. Disposaran a més d'un mecanisme de bloqueig que, en el cas previst anteriorment, impedisca a qualsevol jugador continuar utilitzant la màquina fins que el premi extraordinari haja sigut pagat i la màquina desblocada per l'operari corresponent.
  
3. Les màquines de tipus «C» tindran els dispositius de seguretat següents:
  
a) Els que permeten la reiniciació de qualsevol jugada interrompuda per falta de fluid elèctric.
  
b) Els que impedisquen al jugador introduir en cada jugada un nombre de monedes superior al que constitueix l'aposta màxima i que tornen automàticament les monedes dipositades en excés.
  
c) Un dispositiu que desconnecte la màquina si el motor que acciona el mecanisme de pagament automàtic de premis no es deté després d'haver conclòs el pagament de premis corresponent.
  
d) Els que desconnecten automàticament si els comptadors deixen de registrar el pas de monedes.
  
e) Els que impedisquen la manipulació dels comptadors, preservant la seua memòria a pesar de la interrupció de fluid elèctric.
  
f) Hauran d'incorporar comptadors, acreditats mitjançant certificació expedida per qualsevol entitat autoritzada per l'administració, que complisquen els requisits següents:
  
- Possibilitar la seua lectura independent per l'administració.
  
- Identificar la màquina on es troben instal·lats, així com l'establiment on s'explota aquella.
  
- Estar seriats i protegits contra tota manipulació.
  
- Mantenir les dades emmagatzemades en memòria fins i tot amb la màquina desconnectada i impedir-ne l'ús en cas d'avaria o desconnexió del comptador.
  
- Emmagatzemar les dades corresponents al nombre de partides realitzades i premis obtinguts, de forma permanent i acumulada des de la seua instal·lació.
  
4. En el cas de les màquines de rodets disposaran, així mateix, dels dispositius de seguretat següents:
  
a) Un dispositiu que permeta a la màquina completar el gir total dels rodets i, si és el cas, el cicle del pagament del premi obtingut quan torne l'energia a la màquina després de la interrupció.
  
b) Un que desconnecte la màquina automàticament si, per qualsevol motiu, els rodets no giren lliurement o el seu angle de gir en cada jugada és inferior a 90 graus.
  
c) Un dispositiu que en forma aleatòria modifique les velocitats de gir, almenys, de dos rodets o tambors, i forçosament, del primer d'ells, per a evitar repeticions estadístiques.
  
5. Així mateix, seran considerades màquines de tipus «C» o d'atzar aquelles altres màquines de joc les característiques de funcionament de les quals no s'ajusten al que estableix l'article 5.
  
6. En els locals autoritzats per a aquestes màquines es podran instal·lar xarxes de màquines de tipus «C» o màquines interconnectades entre si, amb la finalitat de poder atorgar un premi especial, anomenat «Super-Borsa», suma dels de «borsa» de cadascuna de les màquines interconnectades, que podrà ser en metàl·lic o en espècie, canviable en diners de curs legal a voluntat del jugador. La instal·lació d'aquestes xarxes o màquines interconnectades s'ajustarà als requisits següents:
  
a) La realització d'aquestes interconnexions necessitarà autorització prèvia de la Conselleria d'Economia, Hisenda i Ocupació. Amb aquesta finalitat, el sol·licitant especificarà el nombre de màquines que s'interconnectaran, el model i el número d'autorització d'autorització d'explotació d'aquestes, la forma en què es realitza l'enllaç i la quantia del premi màxim que s'obtindrà.
  
b) Les màquines que s'interconnecten hauran d'estar situades en la mateixa sala de jocs, i el seu nombre no podrà ser inferior a tres, ni superior a quinze.
  
c) En cada màquina que forme part de la xarxa es farà constar en forma visible aquesta circumstància, així com la quantia de la «Super-Borsa» i la naturalesa del premi que s'obtindrà. En cas que el premi siga en espècie, s'haurà d'anunciar el seu valor en diners de curs legal.
  
Article 9. Registre de models.
  
1. No podrà ser objecte de fabricació, distribució, importació i comercialització, per a la venda, gestió, explotació i instal·lació, en l'àmbit de la Comunitat Valenciana, cap màquina o aparell dels regulats en el present reglament el model del qual no haja estat prèviament inscrit en el corresponent Registre de Models.
  
Solament podrà cedir-se l'habilitació per a la fabricació o importació d'un model inscrit amb l'autorització expressa de la Conselleria d'Economia, Hisenda i Ocupació.
  
2. La sol·licitud d'homologació i inscripció en el Registre de Models haurà de formular-se davant la Conselleria d'Economia, Hisenda i Ocupació mitjançant escrit que complisca els requisits exigits per la Llei de Règim Jurídic de les Administracions Públiques i de Procediment Administratiu Comú.
  
La sol·licitud haurà de dur adjunta:
  
a) Fotografia de l'exterior de la màquina, nom del model, dimensions de la màquina i breu descripció del joc o jocs en el cas de les màquines de tipus «A» i descripció completa de la forma d'ús o del joc en les dels tipus «B» i «C».
  
b) Plans de la màquina i del seu sistema elèctric i memòria descriptiva de la màquina, on es detallen les dimensions, el funcionament i sistema elèctric, subscrits per tècnic competent i visats pel col·legi oficial respectiu.
  
c) Declaració CE de conformitat, d'acord amb la normativa vigent en la matèria.
  
d) Nom del model.
  
e) Nom del fabricant o importador, el seu número d'inscripció en el Registre corresponent, número i data de llicència d'exportació. En els casos de màquines procedents d'estats membres de la Unió Europea o de l'Espai Econòmic Europeu, s'haurà d'adjuntar tot això llevat del número i la data de llicència d'importació.
  
Així mateix, i quan es tracten de màquines del tipus «B» i «C» duran, a més, adjunt:
  
a) Llistat complet d'ordinador d'una simulació de la seqüència total del joc que inclourà, almenys, vint mil apostes consecutives.
  
b) Exemplar del microprocessador on s'emmagatzema el joc, amb el corresponent lector de memòria.
  
c) Descripció del tipus de comptadors homologats que incorpora el model.
  
d) Cinc fotografies de l'interior i l'exterior de la màquina preses des de diversos angles.
  
e) Memòria addicional on es faça constar els aspectes següents:
  
- Cost de la jugada o aposta.
  
- Premi màxim que pot atorgar la màquina per jugada, així com descripció del pla de guanys i dels distints premis, que la màquina pot concedir, detallant-ne el procediment d'obtenció.
  
- Percentatge de premis especificant el cicle o nombre de jugades que s'han de realitzar per al càlcul d'aquest percentatge.
  
- Altres mecanismes o dispositius amb què compte la màquina.
  
3. Les màquines dels tipus ?B- i ?C- s'hauran de sotmetre als corresponents assajos en l'entitat o òrgan que es determine, i que emetrà l'esmentat informe tècnic d'homologació, es podrà requerir al sol·licitant el lliurament en dipòsit d'un prototip del model. L'administració mantindrà reserva sobre les dades contingudes en la documentació aportada i sobre els objectes aportats. Es reconeixen els assaigs previs realitzats per laboratoris amb autorització administrativa d'altres comunitats autònomes de l'Estat espanyol i dels estats membres de la Unió Europea o de l'Espai Econòmic Europeu, sempre que els resultats hagen estat posats a disposició de la Conselleria d'Economia, Hisenda i Ocupació i garantisquen el nivell de compliment tècnic disposat en el present reglament.
  
4. Una vegada presentada la sol·licitud i amb l'examen previ, la comprovació i l'informe tècnic dels òrgans que designe la Conselleria d'Economia, Hisenda i Ocupació i el requeriment, si s'escau, de la informació i documentació addicional que calga, s'adoptarà la resolució que siga procedent.
  
5. La Conselleria d'Economia, Hisenda i Ocupació, a instància de les empreses operadores inscrites en la Comunitat Autònoma Valenciana, podrà autoritzar provisionalment la instal·lació, per un període màxim de dos mesos, d'un determinat model de màquina de tipus A, B i C que vulguen comercialitzar, i destinar-la a l'explotació en règim d'assaig.
  
a) L'autorització provisional d'explotació es concedirà prèvia la substitució d'una altra màquina que estiga proveïda de la deguda autorització d'explotació.
  
b) El nombre de màquines emparades destinades a l'explotació en règim d'assaig no podrà excedir de cent a l'any per cada empresa operadora, ni de cent autoritzacions simultànies entre totes o algunes de les empreses sol·licitants de la Comunitat Autònoma Valenciana.
  
c) La sol·licitud contindrà:
  
1. Una descripció succinta de la màquina, amb determinació del model i nom d'aquesta, que haurà de complir tots els requisits d'homologació d'aquest reglament, per a això s'adjuntarà certificat del fabricant o importador de la màquina que es pretén assajar.
  
2. Nombre de màquines que han d'instal·lar.
  
3. L'establiment on es pretén sotmetre a assaig la màquina, el qual haurà d'estar degudament autoritzat i inscrit en el corresp
  
4. El model i la màquina que serà substituïda i el lloc on aquesta estarà dipositada, degudament precintada, a disposició de la Conselleria d'Economia, Hisenda i Ocupació.
  
5. L'acreditació per part de l'empresa sol·licitant, si s'escau, d'estar al corrent del tribut específic de joc.
  
Article 15. Marques de fàbrica.
  
1. Abans de l'eixida al mercat, l'empresa fabricant o importadora haurà de gravar en cada màquina, de forma indeleble i abreujada, segons l'annex I, una marca amb les dades següents:
  
a) Número que corresponga al fabricant o importador en el Registre de Fabricants i Importadors de Màquines Recreatives i d'Atzar i de Material de Joc.
  
b) Número del model que li corresponga en el Registre de Models.
  
c) Sèrie i número de fabricació de la màquina que hauran de ser correlatius.
  
2. Aquesta marca haurà de ser gravada en el moble o carcassa que forma el cos principal de la màquina, aquesta gravació podrà ser substituïda per una placa no manipulable; en la tapa metàl·lica que forma el frontal d'aquesta, en els vidres o metacrilat (plàstics) i en el microprocessador o memòria que emmagatzema el programa de joc de la màquina.
  
3. Així mateix, els circuits integrats que emmagatzemen el programa de joc hauran d'estar coberts per un paper opac als raigs ultravioletes, amb la identificació del fabricant i model a què corresponga, que ha d'autodestruir-se si s'intenta manipular. Així mateix, aquesta memòria podrà comptar amb altres defenses cautelars que garantisquen la seua integritat.
  
4. En les màquines importades, figurarà, a més, el nom o la marca comercial del fabricant, excepte si procedeixen d'un estat membre de la Unió Europea o pertanyent a l'Espai Econòmic Europeu, en aquest cas figurarà el del responsable de la seua posada al mercat.
  
Article 19. Autorització d'instal·lació i butlletí de situació
  
A. L'autorització d'instal·lació empararà la explotació d'una màquina concreta dels tipus ?B?, ?C- per una empresa operadora determinada en un local o establiment autoritzat i concret.
  
En l'autorització d'instal·lació, que s'estendrà en model normalitzat es faran constar les dades següents:
  
a) Nom o raó social de l'empresa operadora, número d'identificació fiscal i número d'inscripció en el Registre d'Empreses Operadores.
  
b) Nom o raó social del titular de l'establiment, número d'identificació fiscal i domicili.
  
c) Nom comercial de l'establiment, número d'inscripció en el Registre d'Establiments de Joc i domicili.
  
d) Període de vigència de l'autorització d'instal·lació.
  
e) Model de la màquina, sèrie i número de sèrie i autorització d'explotació
  
B. El butlletí de situació és el document administratiu, amb una vigència mínima de dos anys i màxima de cinc anys, pel qual es posa en constància davant l'administració la instal·lació d'una màquina concreta de tipus ?A- en un establiment autoritzat, a l'efecte del que estableix l'article 34.1 del present reglament, i s'ha d'incorporar necessàriament a la màquina; constància que es demostrarà amb l'aportació dels documents següents:
  
a) Original o copia autenticada del contracte mercantil que vincula l'empresa operadora amb el titular de l'establiment, com a mínim durant tot el període de vigència pel qual se sol·licite el butlletí de situació, com activitat complementària d'aquest, on es pretén instal·lar la màquina.
  
b) Declaració jurada subscrita pel titular de l'establiment, en la qual es faça constar que en l'establiment no hi haja concedides i en vigor més autoritzacions d'instal·lació màquines recreatives de les que permeten per a aquest tipus d'establiment els preceptes del present reglament.
  
El butlletí de situació s'estendrà en model normalitzat segons l'annex V, i hauran de constar-hi les firmes reconegudes tant del titular de l'empresa operadora, com la del titular de l'establiment, així com les dades exigides en l'apartat A) d'aquest article.
  
El butlletí de situació romandrà en vigor mentre no es done algun dels següents supòsits:
  
a) Que se sol·licite la anul·lació per acord mutu entre l'empresa operadora i el titular de l'establiment.
  
b) Que es cancel·le la inscripció de l'establiment en el Registre d'Establiments autoritzats a què fa referència l'article 33 del present reglament.
  
c) Que es cancel·le la inscripció de l'empresa operadora en el registre corresponent.
  
d) Que siga declarat nul mitjançant resolució motivada adoptada pels serveis territorials de la Conselleria d'Economia, Hisenda i Ocupació, prèvia l'obertura del corresponent expedient, que s'ajustarà, en tot cas, al que disposa la vigent Llei de Règim Jurídic de les Administracions Públiques i del Procediment Administratiu Comú, en comprovar-se la no veracitat de les dades que donaren lloc a l'expedició, o per la constància fefaent de la no instal·lació de la màquina tipus ?A?.
  
Queden excloses de l'obligació de posseir butlletí de situació aquelles màquines que estiguen instal·lades en salons recreatius o de joc.
  
Article 21. Sol·licitud d'inscripció en el Registre
  
1. Per a ser inscrites com a empresa operadora hauran de formular la corresponent sol·licitud i complir els requisits següents:
  
A. En el cas de persones jurídiques:
  
a) Estar constituïda sota la forma de societat mercantil o cooperativa, amb el capital social mínim exigit en cada cas per la normativa específica que li siga d'aplicació, que haurà d'estar totalment desemborsat i representat per accions o participacions.
  
b) Tenir únicament per objecte social l'explotació de màquines recreatives i d'atzar, en establiment propi o alié, i, si és el cas, el manteniment i la reparació d'aquestes.
  
c) La participació de capital estranger haurà d'ajustar-se a la vigent normativa sobre inversions estrangeres.
  
d) Que cap soci, accionista o partícip es trobe en alguna de les causes d'inhabilitació establides en l'article 20 de la Llei de la Generalitat Valenciana 4/1988, de 3 de juny.
  
B. En el cas de persones físiques:
  
a) Tenir la nacionalitat espanyola o de qualsevol estat membre de la Unió Europea.
  
b) Acreditar la possessió de mitjans econòmics i financers suficients.
  
2. A la sol·licitud s'adjuntaran els documents justificatius de la concurrència dels requisits establits en l'apartat anterior, i a més els següents:
  
a) Document acreditatiu de la representació de la persona o entitat sol·licitant per part de qui subscriga la sol·licitud, en alguna de les formes previstes per la Llei de Règim Jurídic de les Administracions Públiques i de Procediment Administratiu.
  
b) Fotocòpia del document nacional d'identitat o el seu equivalent si es tracta d'estrangers, fins i tot dels membres del Consell d'Administració o, si és el cas, dels administradors i partícips de la societat.
  
c) Còpia legitimada de l'escriptura de constitució de la societat i dels seus estatuts.
  
d) Certificat del Registre Central de Penats i Rebels, junt amb la declaració complementària a què es refereix la Llei 68/1980, d'1 de desembre, del sol·licitant i, si s'escau, dels administradors i partícips de la societat.
  
e) Memòria sobre l'experiència professional i els mitjans humans i tècnics amb què compte per a l'exercici de l'activitat, així com dels locals, oficines, naus o magatzems de què dispose, indicant-hi si són propis o aliens i títol de disponibilitat.
  
f) Còpia legitimada/autenticada del codi d'identificació fiscal i de l'autoliquidació de l'Impost de Transmissions Patrimonials i Actes Jurídics Documentats, meritat com a conseqüència de la constitució de la societat, excepte si aquesta s'ha efectuat subjecta a condició suspensiva.
  
g) Declaració del sol·licitant o dels socis i accionistes indicativa de la participació que tinguen en empreses explotadores de joc en l'àmbit de la Comunitat Valenciana, incloent-hi la que es pretén inscriure.
  
h) Fotocòpia legitimada/autenticada de les declaracions del IRPF i Patrimoni del sol·licitant i de cadascun dels socis de la societat o, si és el cas, declaració de l'Impost sobre Societats, si algun dels socis és persona jurídica.
  
i) Certificat d'inscripció en el Registre Mercantil, excepte en els supòsits de constitució sota condició suspensiva regulada en el punt f) del present article, que s'aportarà en un termini no superior a un més, i prèvia inscripció en el Registre d'Empresa Operadora, en el cas d'existir resolució favorable.
  
3. Anualment i en els terminis assenyalats en la legislació mercantil, les empreses operadores que posseïsquen més de cent màquines dels tipus ?B- i/o ?C- estaran obligats a trametre a la Conselleria d'Economia, Hisenda i Ocupació la documentació que legalment els siga exigible per aplicació de la legislació esmentada, així com la declaració de l'Impost de Societats.
  
Article 25. Modificació de les dades de la inscripció
  
1. Requeriran autorització prèvia de la Conselleria d'Economia, Hisenda i Ocupació:
  
a) Les transmissions oneroses o lucratives inter vivos d'accions o participacions, a exclusió de les realitzades entre els mateixos socis, en aquest cas bastarà amb la comunicació.
  
b) El canvi de denominació social.
  
c) Les ampliacions de capital social quan entren a formar part de l'empresa operadora nous socis o accionistes.
  
d) La transmissió de les autoritzacions d'explotació de l'empresa absorbida a l'absorbent, en cas de fusió per absorció d'empreses operadores, prèvia a la data fixada en l'acord de fusió, perquè aquest tinga plens efectes.
  
e) La transmissió de les autoritzacions d'explotació per escissió d'una empresa operadora a empreses autoritzades i que expressament es fixen en el projecte d'escissió o, bé, condicionada a la concessió de l'autorització corresponent com a empresa operadora de la societat o societats resultants.
  
2. Requeriran comunicació a la Conselleria d'Economia, Hisenda i Ocupació, en el termini de trenta dies naturals:
  
a) Els canvis de domicili social.
  
b) Les transmissions d'accions per successions mortis causa.
  
c) Els canvis que es produïsquen en la composició dels consells d'administració i administradors.
  
d) I qualsevol altra modificació de les dades de la inscripció.
  
Article 26. Sol·licitud, tramitació i resolució de l'autorització d'explotació
  
1. L'autorització d'explotació a què es refereix l'article 18 d'aquest reglament, s'atorgarà prèvia sol·licitud d'aquesta en model normalitzat.
  
2. A la sol·licitud d'autorització d'explotació, en la qual constarà indispensablement el nom i número de registre corresponent de l'empresa operadora s'adjuntaran els documents següents:
  
a) Document acreditatiu de la representació que té, en cas que no siga el titular de l'empresa operadora.
  
b) Els exemplars de la Guia de Circulació de la màquina.
  
c) Còpia legitimada/autenticada de la factura d'adquisició de la màquina o, si s'escau, contracte de lísing.
  
d) Pagament previ dels impostos i tributs específics sobre el joc.
  
3. Una vegada presentada la sol·licitud i els documents a què es refereix l'apartat anterior, amb les comprovacions prèvies pertinents administratives i tributàries, la direcció dels Serveis Territorials de la Conselleria d'Economia, Hisenda i Ocupació atorgarà l'autorització d'explotació.
  
4. Cap empresa operadora podrà posseir autoritzacions d'explotació en nombre superior al cinc per cent, arrodonit per excés, d'autoritzacions d'instal·lació. Les empreses operadores titulars de menys de 20 màquines podran posseir una autorització d'explotació en excés de les autoritzacions d'instal·lació que posseïsquen.
  
5. L'autorització d'explotació serà única i exclusiva per a cada màquina i tindrà una vigència de cinc anys.
  
6. L'autorització d'explotació és prèvia però no suficient per ella mateixa per a la instal·lació i l'explotació de les màquines del tipus «B» i «C» en els establiments autoritzats. A més, caldrà posseir autorització d'instal·lació per a les màquines de tipus ?B- i- C- i butlletí de situació per a les de tipus ?A?.
  
7. Les autoritzacions d'explotació que concedisquen els organismes corresponents de les administracions públiques, amb competència exclusiva en matèria de joc, podran ser validades, en el cas de trasllat de màquines, mitjançant la corresponent autorització en la Guia de Circulació i d'acord amb el procediment i els requisits que conté l'article 32 del present reglament.
  
Article 27. Sol·licitud, tramitació i resolució de l'autorització instal·lació
  
1. L'autorització d'instal·lació a què es refereix l'article 19 del present reglament, és el document administratiu pel qual s'autoritza la instal·lació d'una màquina concreta del tipus «B» o «C», documentada com cal, en un establiment específicament autoritzat per a l'explotació d'aquestes màquines i per una única empresa operadora per establiment.
  
2. A la sol·licitud d'autorització instal·lació, que s'efectuarà en model normalitzat de vigència anual, emplenada i subscrita per l'empresa operadora i el titular de l'explotació del local, en la qual constaran indispensablement el nom i el número de registre de l'empresa operadora, així com l'autorització i inscripció en el Registre d'Establiments de Joc del local on es pretén instal·lar la màquina i les firmes dels quals hauran d'estar autenticades per notari, s'adjuntaran els documents següents:
  
a) Original o còpia autenticada del contracte mercantil que vincula l'empresa operadora amb el titular de l'establiment, com a mínim durant tot el període de vigència pel qual se sol·licita l'autorització de instal·lació, com activitat complementària d'aquest, on es pretén instal·lar la màquina.
  
b) Declaració jurada subscrita pel titular de l'establiment, en la qual es faça constar que en l'establiment no hi ha concedides i en vigor més autoritzacions d'instal·lació de les que permeten per a aquest tipus d'establiment els preceptes del present reglament.
  
c) Justificant acreditatiu d'estar al corrent del pagament dels tributs específics sobre joc.
  
d) Autorització d'explotació de la màquina que s'instal·larà.
  
3. Una vegada presentada la sol·licitud i els documents a què es refereix l'apartat anterior, la direcció dels Serveis Territorials de la Conselleria d'Economia, Hisenda i Ocupació, amb les comprovacions pertinents prèvies, atorgarà l'autorització d'instal·lació.
  
4. El període de vigència de l'autorització d'instal·lació, que figurarà en la mateixa autorització, no podrà ser inferior a dos anys ni superior a cinc, amb independència del període pactat per les parts que mai podrà ser inferior a dos anys, i sense perjudici del que disposa l'article 31.2 del present reglament.
  
5. Cap empresa operadora podrà tenir més autoritzacions d'instal·lació que autoritzacions d'explotació, llevat del que disposa l'article 31.3 del present reglament i per un període màxim d'un any.
  
6. Les autoritzacions d'instal·lació són personals i intransferibles, a excepció del que estableix l'article 31.3 d'aquest reglament.
  
Article 29. Règim de les transmissions de les màquines i de les seues autoritzacions d'explotació
  
1. La venda, lísing, arrendament o la cessió d'ús de la màquina, per qualsevol títol inter vivos o mortis causa admés en dret subscrit entre empreses operadores, haurà de ser sol·licitat en model normalitzat en el termini d'un mes, aportant document o contracte que acredite la transmissió, els dos exemplars de la Guia de Circulació, els justificants d'estar al corrent de la taxa específica de joc meritada a efectes de l'autorització pels serveis territorials corresponents, i comportaran la transmissió de l'autorització d'explotació i es farà constar necessàriament en la Guia de Circulació.
  
2. Les màquines i les seues autoritzacions corresponents d'explotació sols podran transferir-se entre empreses operadores.
  
Article 30. Extinció de les autoritzacions d'explotació
  
1. S'extingirà l'autorització d'explotació i cessarà en conseqüència l'explotació de la màquina en els casos següents:
  
a) Pel transcurs del termini de validesa de l'autorització.
  
b) Per voluntat de l'empresa operadora manifestada per escrit a la Conselleria d'Economia, Hisenda i Ocupació.
  
c) Per cancel·lació de la inscripció en el Registre de Models a què correspon la màquina, segons el que preveu l'article 11 del present reglament.
  
d) Per cancel·lació de la inscripció de l'empresa operadora en el Registre, llevat que es transferisca a una altra empresa per a la continuïtat de l'explotació.
  
e) Per sanció, d'acord amb el que disposa la Llei de la Generalitat Valenciana 4/1988, de 3 de juny.
  
f) Per impagament dels tributs específics en matèria de joc.
  
g) Per la comprovació d'inexactituds essencials en alguna de les dades expressades en la sol·licitud, transmissió o modificació o en la documentació aportada.
  
2. Una vegada extingida l'autorització, l'empresa operadora titular de la màquina del tipus «B» o «C» haurà de lliurar en els serveis territorials de la Conselleria d'Economia, Hisenda i Ocupació l'exemplar de la Guia de Circulació i el justificant d'haver lliurat la màquina en un dipòsit dels autoritzats d'entre les empreses registrades com cal en els corresponents Registres de Fabricants i Importadors i els de Comercials i Distribuïdors de Material de Joc.
  
En aquest dipòsit es destruiran els elements identificatius que possibiliten la legal explotació de la màquina, que podrà ser retirada sense els elements mencionats pel seu titular.
  
Tindran la consideració d'elements identificatius de les màquines, la memòria de joc, les marques de fàbrica, les plaques d'identitat, el comptador electrònic, els vidres i metacrilats.
  
No serà preceptiu el lliurament de la màquina quan el titular l'exporte o trasllade a una altra comunitat autònoma, fet que s'haurà d'acreditar en el termini d'un mes davant els serveis territorials i si no ho fa, es reputarà que es troba en poder del seu titular i serà requerit per al seu lliurament i destrucció.
  
3. No serà preceptiu el lliurament de la màquina establit en l'apartat anterior quan, amb una antelació de dos mesos al venciment, l'empresa operadora titular d'aquests sol·licite nova autorització d'explotació, acreditant mitjançant certificat emés per laboratori autoritzat que aquesta es troba en perfectes condicions per a l'explotació.
  
Article 31. Extinció de la autorització d'instal·lació.
  
1. La autorització d'instal·lació s'extingirà en els casos que es detallen a continuació:
  
a) Per mutu acord entre l'empresa operadora i el titular de l'establiment, acreditat documentalment de forma autenticada per notari.
  
b) Per sentència ferma obtinguda per qualsevol de les parts que declare l'extinció d'aquesta.
  
c) Per cancel·lació de la inscripció de l'empresa operadora en el registre.
  
d) Per cancel·lació de la inscripció de l'establiment en el corresponent Registre d'establiments autoritzats per a la instal·lació de màquines recreatives i d'atzar.
  
No obstant això, quan la cancel·lació siga conseqüència d'un expedient sancionador que comporte la prohibició d'instal·lació i realització d'activitats de joc, les autoritzacions d'instal·lació que existisquen en aquest moment, recuperaran la seua vigència pel temps que els reste, quan siga inscrit de nou com a establiment autoritzat en el corresponent registre.
  
e) Per la comprovació d'inexactituds essencials en alguna de les dades expressades en la sol·licitud o en els documents aportats amb aquesta.
  
f) Per sanció consistent en la revocació de la autorització d'instal·lació.
  
2. Així mateix, s'extingiran les autoritzacions d'instal·lació, pel transcurs del període de validesa si hi ha denúncia escrita, amb expressió del denunciant, així com especificació del local, amb dos mesos d'antelació al seu venciment. En cas que no es produïsca denúncia o aquesta no és formulada en el termini indicat, l'autorització d'instal·lació es prorrogarà per un període idèntic a l'original o el que reste del contracte quan siga igual o superior a dos anys.
  
Aquesta denúncia s'haurà de posar en coneixement de l'administració mitjançant comunicació registrada com cal, durant el termini fixat en el paràgraf anterior, i des d'aquest moment serà irrenunciable.
  
3. Durant el període de vigència de l'autorització d'instal·lació, els canvis de titularitat que puguen produir-se tant pel que fa al local com pel que fa als accionistes o partícips de l'empresa operadora no seran causa d'extinció de l'autorització d'instal·lació, ni del butlletí de situació, i el nou o nous titulars quedaran subrogats en els drets i en les obligacions contrets pels anteriors.
  
Tampoc serà causa d'extinció de l'autorització d'instal·lació i del butlletí de situació quan es produïsca, amb les autoritzacions prèvies regulades en l'article 25.1.d) i e), la fusió per absorció o l'escissió d'empreses operadores.
  
La subrogació recollida en el present article no tindrà efectes quan l'establiment autoritzat romanga tancat i sense exercitar l'activitat fixada en l'article 33.1 del present reglament, per un període continuat d'un any, període que es computarà des del dia en què per escrit, registrat com cal, per part interessada es pose en coneixement dels serveis territorials corresponents.
  
Article 32. Trasllat de màquines recreatives i d'atzar
  
1. Els trasllats de màquines recreatives i d'atzar regulades pel present reglament d'una demarcació territorial a una altra, en l'àmbit de la Comunitat Valenciana, o a una altra comunitat autònoma, s'ajustaran el procediment següent:
  
a) L'empresa operadora titular presentarà sol·licitud en model normalitzat a la qual s'adjuntaran els documents següents:
  
- Els exemplars de la Guia de Circulació en poder de l'empresa operadora.
  
- L'autorització d'instal·lació o butlletí de situació que empara la instal·lació de la màquina.
  
- Fotocòpia compulsada dels documents que acrediten el pagament de les taxes específiques en matèria de joc meritades.
  
b) Una vegada rebuda la sol·licitud, prèvia la comprovació corresponent, es procedirà a diligenciar la baixa en aquesta demarcació territorial i es trametran als serveis territorials de destinació, llevat de l'autorització d'instal·lació que es lliurarà a l'empresa operadora.
  
c) Una vegada rebuda la documentació pels serveis territorials de destinació de la màquina, es procedirà a inserir en la Guia de Circulació les diligències d'alta i es reintegrarà aquest document a l'empresa operadora titular de la màquina.
  
2. Els trasllats de màquines recreatives i d'atzar dins d'una mateixa demarcació territorial d'un dels serveis territorials de la Conselleria d'Economia, Hisenda i Ocupació, haurà de sol·licitar-se a aquest en model normalitzat, presentant els documents assenyalats en l'apartat a) del número 1 del present article, indicant en la sol·licitud les causes per les quals es produeix el canvi o la substitució de la màquina anterior, així com del local on se situarà aquesta.
  
3. Els trasllats de màquines dins de la Comunitat Valenciana no produiran l'extinció de l'autorització d'explotació.
  
4. L'empresa operadora, inscrita en el registre de la Conselleria d'Economia, Hisenda i Ocupació, que pretenga instal·lar una màquina que es trobava ja en explotació en una altra comunitat autònoma, haurà de sol·licitar en model normalitzat dels serveis territorials corresponents, dins dels vint-i-cinc primers dies del mes de desembre, la validació de l'autorització d'explotació, adjuntant a aquesta:
  
a) L'exemplar de la Guia de Circulació en poder de l'empresa operadora, diligenciada amb la baixa corresponent concedida per l'autoritat competent en la comunitat de procedència.
  
b) Còpia legitimada del títol d'empresa operadora i la seua inscripció en el registre corresponent.
  
c) La declaració jurada a què fa referència l'article 27.2 b) d'aquest reglament.
  
d) Còpia, amb segell de registre d'entrada, de l'escrit de l'empresa operadora adreçat a l'òrgan competent de la comunitat autònoma on la màquina es trobava instal·lada, sol·licitant el trasllat de l'exemplar de la Guia de Circulació allí dipositada per als serveis territorials de la demarcació territorial on vulga instal·lar la màquina.
  
e) Pagament previ del tributs específics sobre el joc. Una vegada presentada la sol·licitud i els documents annexos, els serveis territorials, amb les comprovacions pertinents prèvies, validaran l'autorització d'explotació.
  
Article 33. Locals d'instal·lació
  
1. Les màquines recreatives i d'atzar podran instal·lar-se, amb el compliment previ dels requisits i de les condicions establits en aquest reglament, en els establiments següents:
  
a) Les de tipus «A» únicament podran instal·lar-se en els locals i dependències destinades amb caràcter exclusiu a l'activitat pública de bar, cafeteries, restaurants, sales de ball/festes, pubs, discoteques, salons recreatius, en els recintes firals i càmpings, així com en els locals on d'acord amb aquest reglament puguen instal·lar-se màquines dels tipus «B» i «C».
  
b) Les de tipus «B» podran instal·lar-se en els locals destinats amb caràcter exclusiu a l'activitat pública de bar, cafeteria o restaurant, pubs, sales de ball/festes i discoteques, en les sales de bingo i salons de joc legalment autoritzats i en els locals autoritzats per aquest reglament per a la instal·lació de màquines de tipus «C».
  
La instal·lació de màquines de tipus «B» en bars d'estacions de transports públics, aeroports, sales de ball/festes i discoteques, i centres comercials queda condicionada al fet que el local pròpiament dedicat a bar es trobe clarament delimitat al públic i que les màquines per a la seua explotació s'ubiquen a l'interior, i s'haja d'accedir-hi per a usar-les.
  
Així mateix, no podrà autoritzar-se la instal·lació en establiments de temporada que s'instal·len en vies públiques, platges o zones d'esbargiment, ni podran situar-se en terrasses o zones de via pública.
  
c) Les de tipus ?B- que amb caràcter opcional puguen atorgar premis de fins a mil vegades el preu màxim de la partida únicament es podran instal·lar en salons de joc, sales de bingo, vaixells i casinos.
  
d) Les de tipus «C» únicament podran ser instal·lades, amb autorització expressa prèvia, en casinos de joc i en els vaixells a què es refereix l'article 7 de la Llei del Joc de la Comunitat Valenciana.
  
Article 34. Límits quantitatius de la instal·lació
  
1. En els bars, cafeteries, restaurants, pubs, sales de ball/festes i discoteques a què es refereix l'article anterior no podran instal·lar-se més de dues màquines, sense que en cap cas la instal·lació de màquines dels tipus ?B- en un mateix establiment puga simultaniejar-se per empreses operadores distintes.
  
2. En els salons de joc i en els recreatius, el nombre màxim de màquines dels tipus «A» i «B» que es podran instal·lar-hi no serà superior a una per cada tres metres quadrats de superfície útil de la sala destinada a jocs.
  
En els càmpings i recintes firals, amb acreditació prèvia mitjançant la llicència municipal corresponent, es podrà destinar un espai clarament delimitat amb materials desmuntables i aïllat del públic de pas, en l'interior del qual es podran instal·lar i explotar màquines de tipus «A», el nombre de les quals no podrà ser superior a una per cada tres metres quadrats de superfície útil de l'espai dedicat a l'explotació, sense que el seu nombre puga excedir de vint-i-cinc màquines.
  
3. Les sales de bingo podran instal·lar, en el vestíbul d'entrada, màquines recreatives dels tipus «A» i «B» amb les limitacions següents:
  
a) Els metres quadrats màxims que es tindran en compte a l'efecte del còmput de les màquines que s'hagen d'instal·lar-hi no excediran del 25 per cent dels destinats a la sala de joc.
  
b) Els vestíbuls hauran de disposar d'una capacitat mínima de 30 metres quadrats, dels quals 10 metres quadrats seran útils, per a poder instal·lar-hi tres màquines i 10 metres quadrats més per cada màquina addicional, fins a un màxim de nou màquines.
  
c) Aquestes màquines seran per a ús exclusiu dels jugadors de les sales de bingo.
  
4. A l'efecte del còmput del nombre de màquines dels tipus «B» i «C» instal·lades, les denominades màquines múltiples que permeten la utilització simultània i independent per dos o més jugadors, es considerarà una màquina per cada jugador independentment que estiga emparada per una única autorització d'explotació.
  
Article 35. Registre d'establiments autoritzats per a la instal·lació de màquines recreatives i d'atzar
  
1. Els titulars dels establiments ressenyats en l'article 33 d'aquest reglament, que vulguen instal·lar-hi màquines recreatives dels tipus «A» i «B», hauran de sol·licitar en model normalitzat l'autorització i inscripció en el registre d'establiments corresponent.
  
La sol·licitud haurà de ser presentada pel titular de l'activitat d'hostaleria, aportant els documents següents:
  
a) Còpia del DNI o permís de residència o CIF.
  
b) Certificat emés per l'administració tributària d'estar d'alta en l'Impost sobre Activitats Econòmiques de l'exercici en curs i comprensiu de les activitats de l'article 33, o document d'alta o el justificant d'ingrés corresponent.
  
c) Document acreditatiu de la titularitat del local o establiment on es duga a terme l'activitat.
  
d) Declaració jurada de complir els requisits de l'article 33, i també que l'establiment no figura inscrit en el registre amb aquesta o distinta denominació.
  
e) Certificat o sol·licitud a l'ajuntament corresponent, on conste el número de policia de la via o vies on dóna l'establiment.
  
f)) Croquis de situació urbana de l'establiment.
  
L'autorització i inscripció tindrà una validesa de cinc anys, i quedarà renovada de forma automàtica, per període de la mateixa duració, si no hi ha resolució en contra. No obstant això, podrà ser cancel·lada per faltes de manteniment dels requisits o pressupòsits que li serviren de base o com a conseqüència d'expedient sancionador.
  
2. En aquest registre també quedaran inscrits els salons recreatius, els de joc, les sales de bingo i els casinos de joc que posseïsquen l'autorització com a tals establiments.
  
En aquests casos, la inscripció tindrà validesa mentre posseïsquen les respectives autoritzacions com establiments específics de joc.
  
3. El canvi de titularitat dels establiments es comunicarà als serveis territorials en el termini màxim de dos mesos des que es va produir, adjuntant els documents als quals es fa referència en el punt primer del present article i, amb la prèvia comprovació, es farà constar en aquest registre.
  
Article 43. Faltes greus
  
Es modifica la redacció de la lletra k) al tenor següent:
  
k) La no col·locació en la màquina de la Guia de Circulació, autorització d'instal·lació o butlletí de situació, justificant d'ingrés de la taxa de joc, corresponent al trimestre en curs, així com de la placa d'identitat.
  
Disposició addicional primera
  
Es faculta el conseller d'Economia, Hisenda i Ocupació, amb l'informe previ de la Comissió del Joc de la Comunitat Valenciana, per a:
  
a) Introduir les modificacions no substantives que, per raons d'evolució de mercat i noves tècniques, siguen necessàries per a una millor homogeneïtzació dels requisits per a aquest tipus de màquines recreatives i d'atzar establits en el present reglament.
  
b) Dictar les disposicions de desplegament d'aquest reglament.
  
c) Regular el sistema per a la destrucció o desballestament de màquines recreatives i d'atzar, així com, si és el cas, per a fixar els preus per aquests serveis.
  
d) Modificar els annexos del present reglament.
  
Disposició addicional cinquena
  
El termini per a resoldre les autoritzacions establides en el present reglament que siguen conseqüència de sol·licituds formulades pels interessats, serà de sis mesos comptats des de la presentació d'aquelles en el registre corresponent.
  
Una vegada transcorregut aquest termini, els efectes del silenci administratiu s'entendran desestimatoris, d'acord amb la disposició addicional cinquena de la Llei 4/1988, introduïda per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana.»
  
Disposició addicional
  
Amb efectes del dia 1 de gener de 2002, el preu de cada jugada o partida de les màquines de tipus B o recreatives amb premi serà de 5 cèntims d'euro o de quantitats múltiples d'aquest import amb un màxim de vint cèntims d'euro, i el de les màquines de tipus C o d'atzar serà com a màxim de 9 euros..
  
No obstant això, durant el període transitori d'adaptació a l'euro, les màquines de tipus B i C que no s'hagen adequat tècnicament per a acceptar a l'euro, podran continuar en funcionament i el preu en pessetes serà l'autoritzat anteriorment.
  
Disposicions transitòries
  
Primera
  
Els titulars d'aparells informàtics instal·lats per a jugar, així com els fabricants, comercials o distribuïdors de jocs per a aquests, s'hauran d'ajustar al que disposa el títol II del Reglament de Màquines Recreatives i d'Atzar aprovat pel Decret 155/98, de 29 de setembre, del Govern Valencià en el termini d'un any comptat des de la publicació del present reglament en el Diari Oficial de la Generalitat Valenciana.
  
Segona
  
A. A partir de l'entrada en vigor del present decret, i amb efecte des de l'1 de gener de 2002, els fabricants i importadors podran sol·licitar la validació de les homologacions dels models de màquines dels tipus ?B- i ?C- per a adaptar-les en el seu funcionament i explotació a la nova moneda única europea d'euro amb vigència a partir de la data referida.
  
Totes les sol·licituds de validació s'hauran de presentar a la Comissió Tècnica del Joc, aportant la documentació següent:
  
Una fitxa per triplicat, en model normalitzat, en la qual figuraran:
  
- Fotografia nítida i en color, de l'exterior de la màquina, on figure tota la informació per a l'usuari.
  
- Nom comercial del model i número d'homologació.
  
- Nom del fabricant i importador, i número d'inscripció en el Registre d'Empreses.
  
- Certificació del fabricant o importador quant a la invariabilitat dels paràmetres de joc i comportament de la màquina.
  
- Un exemplar de la nova memòria amb les dades d'identificació.
  
b) En relació amb el procés de validació d'homologacions, l'administració podrà requerir, dels fabricants i importadors, el sotmetiment a assaig previ del model en entitat autoritzada a fi de comprovar els requisits i les característiques de les màquines, contrastant d'aquesta manera les certificacions emeses.
  
B. El dia 1 de març de 2002 les màquines tipus ?B- i ?C- que no s'hagen ajustar al que preveu la present disposició transitòria quedaran fora d'explotació i seran considerades il·legals als efectes del vigent Reglament de Màquines Recreatives i d'Atzar.
  
C. Els fabricants i importadors d'aquells models de màquines validades segons el que preveu el present decret, podran subministrar a sol·licitud de les empreses operadores els elements tècnics necessaris per a la seua explotació.
  
D. A partir de l'entrada en vigor del present decret i als efectes de la seua explotació durant el període transitori d'adaptació a l'euro, es podran homologar màquines dels tipus ?B- i ?C- en la qual els plans de guanys expressen els premis en múltiples del preu de la partida i que incorporen els dispositius tècnics que permeten la seua explotació en pessetes o euros. L'homologació d'aquests models no necessitarà validació posterior.
  
E. Les màquines de tipus A s'hauran d'adaptar abans del dia 1 de març de 2002 al que estableix la Llei 46/1998, de 17 de desembre, sobre adaptació a l'euro o ser deixades fora d'explotació, en aquest cas seran considerades il·legals als efectes del vigent Reglament de Màquines Recreatives i d'Atzar.
  
Disposició derogatòria
  
Queden derogades les disposicions d'igual o inferior rang en allò que s'oposen al que estableix el present decret.
  
Disposició final
  
Primera
  
S'autoritza el conseller d'Economia, Hisenda i Ocupació per a dictar les disposicions necessàries per al compliment i desplegament del que disposa el present decret.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 28 de desembre de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,
  
VICENTE RAMBLA MOMPLET


Còpia Permalink ELI